Grupul austriac Holzindustrie Schweighofer, una dintre mai mari companii de procesare a lemnului, a annțat luni că adoptă un nume și o imagine nouă și devine HS Timber Group, iar fabricile Grupului – cele trei fabrici de cherestea (Sebeș, Rădăuți, Reci) și fabrica de panouri din lemn masiv din România (Siret), împreună cu fabrica de cherestea din Germania (Kodersdorf) – vor funcționa sub numele de HS Timber Productions.

Fabrica de panel din România (Comănești) va funcționa sub numele de HS Baco Panels, scrie News.ro.

Grupul exportă în peste 70 de țări produse din lemn cu valoare adăugată mare, pentru industria mobilei și a construcțiilor.

”Schimbarea numelui nu afectează structura managerială, a acționariatului, independența și structura organizațională a grupului: HS Timber Group și, prin urmare, filialele HS Timber Productions și HS Baco Panels vor rămâne sub umbrela Evergreen Private Foundation (fosta Schweighofer Private Foundation). Gerald Schweighofer se va implica în continuare la nivelul grupului, va contribui cu expertiza și experiența sa în management și cu pasiunea sa pentru lemn”, precizează grupul.

Schimbările pe care le presupune actualizarea numelui vor fi implementate în săptămânile următoare.

Grupul este activ preponderent în industria lemnului, dar și în comerțul cu material lemnos și producerea energiei din surse regenerabile. Grupul deține trei fabrici de cherestea și două fabrici de panouri în România și o fabrică de cherestea în Germania. Cu aproape 3.200 de angajați, HS Timber Group este una dintre cele mai importante companii de prelucrare a lemnului din Europa. Produsele grupului sunt vândute în peste 70 de țări din întreaga lume.